**Croesawu teuluoedd i’ch safle: Rhan Dau**

Helo. Croeso’n ôl, fi yw Sarah Shaw o Museum Tales Limited a dw i’n ymgynghorydd hyfforddiant sy’n gweithio gyda Kids in Museums. Yn fy fideo blaenorol cyflwynais syniadau ar gyfer creu croeso cynnes i deuluoedd. Yn y fideo hwn byddwn yn ystyried sut y gallwch fynd gam ymhellach na hynny drwy greu gweithgareddau rhyngweithiol rhad ac am ddim sy’n hwyl i deuluoedd.

Felly, pam ydyn ni eisiau mynd gam ymhellach?

Wel, yn ein fideo cyntaf roedden ni’n trafod sut i gael y pethau sylfaenol yn gywir, dweud helo a hwyl fawr a sut y gallwn ni ymdrin â sefyllfaoedd anodd yn briodol. Roedd nifer o staff a gwirfoddolwyr yn fy sefydliad i’n teimlo’n gyfforddus yn mynd y tu hwnt i hynny, ac i’r rheiny oedd eisiau gwneud hynny, roeddwn i eisiau canfod ffordd o sbarduno eu hysbryd chwareus a chynyddu eu cysylltiad â’n teuluoedd.

Felly sut wnaethon ni hynny?

Wel, unwaith eto roedd hi’n hynod o bwysig i mi bod y staff a’r gwirfoddolwyr eu hunain yn meddwl am y syniadau a’r atebion hyn. Roedden ni’n ystyried beth allan ni ei wneud i fynd gam ymhellach heb gyllideb a phenderfynwyd y byddai rhannu ffeithiau hwyliog â theuluoedd a rhoi heriau iddyn nhw ar lafar yn ffordd wych i’r tîm ryngweithio gyda’r teuluoedd sy’n ymweld â ni. Y gobaith oedd y byddai hyn yn atgyfnerthu’r ffaith fod gennym safleoedd sy’n annog chwarae a staff croesawgar, a’n bod ni’n mwynhau cael teuluoedd ar y safle yn fawr iawn. Roedd hefyd yn ffordd wych i staff a gwirfoddolwyr rannu eu brwdfrydedd am hanes a bod yn hwyl a chyfathrebu gyda’n hymwelwyr mewn ffordd sy’n addas i’w hoedran.

Felly, y peth cyntaf a wnaethon ni oedd meddwl am wahanol ffyrdd o fynd gam ymhellach. Un o’r rhain oedd cynnig ffeithiau difyr, felly pan oedden ni’n croesawu ymwelwyr i’r safle, bydden ni’n tynnu eu sylw at bethau diddorol i’r plant chwilio amdanynt, fel hwyl gyda marciau ar gerrig neu gargoiliau o amgylch abaty er enghraifft a hefyd buon ni’n meddwl am ffeithiau difyr fel hyn: ‘os byddwch chi’n dringo i ben y twr, mae hynny mor uchel â phum bws deulawr yn sefyll un ar ben ei gilydd’ – ffeithiau bach difyr i gychwyn sgwrs. Os byddai’r staff yn teimlo’n hyderus, gallan nhw wedyn osod ychydig o sialensiau hefyd. Er enghraifft, gofyn i blant gyfri’r nifer o stepiau i dop y twr neu osod tasgau bychain iddynt. Er enghraifft, ar Fur Hadrian, daeth ein staff â chwiban ac wrth i’r plant gyrraedd bydden nhw’n dweud wrth y plant am wrando am sŵn y chwiban. Yn hwyrach ymlaen, bydden nhw’n chwythu’r chwiban yn sydyn a byddai hynny’n arwydd i’r plant i gyd redeg at aelod o staff. Yna bydden nhw’n gosod tasg fach hwyliog i’w gwneud mewn amser byr, er enghraifft gofyn iddyn nhw orymdeithio i ddangos eu sgiliau milwrol a’u hanfon nhw yn ôl i gadw llygad ar ymddygiad gweddill eu teulu. Roedd yn weithgaredd byr iawn, nhw oedd yn gyfrifol amdano ac roedd yn cyd-fynd yn dda â’u dyletswyddau eraill.

Felly beth allech chi ei wneud?

Yn yr un modd, meddyliwch beth allai eich staff a’ch gwirfoddolwyr ei wneud i lunio rhestr o bethau i annog teuluoedd pan maen nhw’n ymweld â’ch safle. Gallai’r rhain fod yn bethau fel eitemau diddorol yn y casgliadau i wylio allan amdanynt, agweddau rhyfedd neu hwyliog o’ch adeilad, ac mae ffeithiau difyr am bwy oedd yn byw yno, anifeiliaid, plant, a phethau ffiaidd neu arswydus bob amser yn boblogaidd! Peth arall y byddech efallai eisiau ei wneud yw cuddio ychydig o bethau o amgylch y safle iddyn nhw eu canfod, felly os oes gennych fasgot, efallai yr hoffech guddio cwpwl ohonynt o amgylch y safle i bobl fynd i chwilio amdanynt.

Gallech ddefnyddio’r gweithgareddau hyn i drin sefyllfa anodd - edrychon ni ar hyn ychydig bach yn y fideo diwethaf. Er enghraifft, a allai eich tîm helpu i leihau’r llinellau aros? Mae gorfod amser mewn llinell am amser hir yn rhoi straen mawr ar deuluoedd – gall achosi i’r plant fynd yn anniddig ac aflonydd. Felly, beth allech chi ei wneud i helpu? Efallai wrth i bobl ddechrau ffurfio llinell y gallech chi fynd atynt a chael cystadleuaeth ‘pwy sy’n gallu sefyll hiraf ar un goes?’, neu chwarae carreg, papur, siswrn, neu fynd atynt i sgwrsio a gofyn beth maen nhw’n edrych ymlaen i’w gweld. Bydd yn gwneud y profiad yn llawer gwell i chi, ac iddyn nhw hefyd.

Rydym yn defnyddio’r strategaeth hon hefyd i dawelu sefyllfaoedd anodd yn English Heritage. Er enghraifft, os byddai plant yn dringo waliau bregus, gallem geisio tynnu eu sylw drwy awgrymu rhywbeth arall, fel chwarae cuddio neu ddangos rhywbeth iddynt sydd ychydig yn fwy diogel i’w ddringo. Bydden ni’n gwneud hynny gyda gwên bob amser. Pan fyddwch chi’n teimlo bod rhywun yn rhoi ffrae i chi, mae’n gallu difetha’r ymweliad i’r teulu i gyd, felly ceisiwch fod yn gwrtais bob amser. Mewn sefyllfa fel hyn bydden ni’n dweud rhywbeth fel ‘Dw i’n gweld eich bod chi’n cael llawer o hwyl yn dringo ond mae gen i ofn i chi frifo, neu dorri’r gofeb am ei bod hi’n fregus iawn. Beth am ddringo’r goeden draw fan acw?’

O ran cynnal y momentwm, roedden ni’n siarad am gael llawlyfr. Mae hwnnw gennych, rydych wedi siarad gyda’ch staff a’ch gwirfoddolwyr a’ch teuluoedd, ac mae gennych heriau difyr yn barod i’w defnyddio. Felly, beth arall allech chi ei wneud i gynnal y momentwm hwn a dal i ddatblygu eich croeso i deuluoedd? Wel, yn English Heritage, daeth chwarae yn rhan o’n cyfarfodydd staff wythnosol. Bydden ni’n gofyn i’r tîm yn rhan o’u cyfarfod ar ddydd Llun i feddwl am ffeithiau a heriau newydd, neu ystyried unrhyw beth oedd wedi gweithio neu unrhyw broblemau oedd wedi codi yn yr wythnos flaenorol. Roedden ni hefyd yn gofyn i bobl enwebu pencampwr teulu ar bob safle. Bydden nhw’n annog y tîm i gynnal y cyfarfod wythnosol, adrodd am unrhyw bethau roedden nhw wedi sylwi arnynt yn yr wythnos ac, yn gyffredinol, yn gefnogwyr gwych i deuluoedd ar y safle.

Heblaw am hynny, y cwbl y byddwn yn ei argymell yw eich bod chi’n parhau i siarad gyda’ch staff. Ydyn nhw angen mwy o gymorth? Ydy hyn yn mynd yn ormod iddynt? Ydyn nhw eisiau ychydig mwy o hyfforddiant? Efallai y bydd eich pencampwr teuluoedd eisiau cyflwyno pethau, er enghraifft arwain Diwrnod Meddiannu Kids in Museums. Mae gan Kids in Museums adnoddau gwych hefyd i chi eu defnyddio a gallan nhw roi llawer o gyngor i chi am hyn, o Ddiwrnodau Meddiannu i syniadau am ymgysylltu â theuluoedd ar-lein. Roeddwn i’n gweld defnydd mawr mewn cael pethau fel bwrdd du ffrâm-A ar y safle, lle gallen ni roi cwestiynau i gychwyn gêm neu enwau pethau i chwilio amdanynt, a gwahoddiadau i gymryd rhan mewn heriau fel canfod adar. Roedden nhw’n bethau da iawn i’w cael wrth law pan fyddai gennych chi ddiwrnod prysur a doedd gennych chi ddim gymaint o amser i’w dreulio gyda phobl.

Yn olaf, byddwn yn ei gadw mor ysgafn a hawdd ei ddefnyddio â phosibl. Dylai’r rhain fod yn weithgareddau sydyn a byr. Does neb yn disgwyl i’ch staff neu wirfoddolwyr droi’n Swyddog Dysgu a darparu gweithdy cyfan. Felly, i gael rhagor o gyngor ac awgrymiadau, gwelwch ein fideo arall ac ewch i’r wefan i gael defnydd cefnogi ac adnoddau eraill. Gobeithio bod hyn wedi eich helpu a phob hwyl wrth i chi ddatblygu eich croeso i deuluoedd.